หุ้นดี๊ด๊า (กำไรปัง)
วันนี้ “โมนิก้า” ไม่มีเรื่องเผ็ดร้อนมาเม้าท์มอย ให้แฟนคลับได้ตื่นเต้นมากนัก แต่ขอเกาะเทรนด์ไปกับประเด็นการประกาศงบปี 64 ของบริษัทจดทะเบียน
วันนี้ “โมนิก้า” ไม่มีเรื่องเผ็ดร้อนมาเม้าท์มอย ให้แฟนคลับได้ตื่นเต้นมากนัก แต่ขอเกาะเทรนด์ไปกับประเด็นการประกาศงบปี 64 ของบริษัทจดทะเบียน
21 ก.พ. 2565

* วันนี้ “โมนิก้า” ไม่มีเรื่องเผ็ดร้อนมาเม้าท์มอย ให้แฟนคลับได้ตื่นเต้นมากนัก แต่ขอเกาะเทรนด์ไปกับประเด็นการประกาศงบปี 2564 ของบริษัทจดทะเบียน (บจ.) ในตลาดหลักทรัพย์ฯ เนื่องด้วยเข้าสู่ช่วงฤดูกาลประกาศงบฯ ซึ่งมีการทยอยออกมาจ้าละหวั่นแล้ว ทั้งหุ้นขนาดใหญ่ กลาง และเล็ก คละกันไป ตามการรอคอยของนักลงทุนที่เฟ้นหาหุ้นงบดีสุดปังเอาไว้ติดพอร์ต ตามสไตล์ของนักเก็งกำไร และ VI ที่ชอบหุ้นพื้นฐานแกร่งเจ้าค่ะ
* ฉะนั้นทำให้เกิดแรงซื้อในหุ้นรายตัว โดยเฉพาะตัวที่งบออกมาปังปังปัง…ผลตามมาคือราคาหุ้นบนกระดานดี๊ด๊าไปด้วย ไปในทิศทางเดียวกับดัชนีที่ยังอยู่ในช่วงขาขึ้น หลังจากกลับมายืนเหนือ 1,700 จุดอย่างแข็งแกร่ง  โดยล่าสุดปิดอยู่ที่ระดับ 1,713.20 จุด บวกไป 1.62 จุด ด้วยมูลค่าการซื้อขาย 9.57 หมื่นล้านบาท ดังนั้น “โมนิก้า” เชื่อว่านี่จะเป็นการขึ้นรอบใหม่ของดัชนีตลาดหุ้น ระยะสั้นหุ้นผลงานแจ่มถือเป็นตัวเลือกสำคัญพะยะค่ะ
* โดยเฉพาะในรายของ SVI โชว์งบปี 2564 กำไร 1.41 พันล้านบาท เพิ่มขึ้น 105.05% เทียบจากปีก่อน 689 ล้านบาท มันเป็นการตอกย้ำว่าเติบโต หลังจากยอดขายพุ่ง อุปกรณ์สื่อสารโทรคมนาคม อุปกรณ์อิเล็กฯ ช่วยหนุน มิหนำซ้ำบริษัทตั้งเป้าปี 2565 รายได้ราว 2.40 หมื่นล้านบาท งานนี้ “โมนิก้า” จึงไม่แปลกใจที่ราคาวิ่งร้อนแรงเหมือนกินสี่คูณร้อยมา เพราะราคาหุ้นขึ้นไปปิดซิลลิ่งอยู่ที่ระดับ 9.35 บาท บวกไป 2.15 จุด หรือขึ้นไป 29.86% ด้วยมูลค่าการซื้อขาย 824 ล้านบาท บอกได้คำเดียวว่าสมเหตุสมผลจ้า ๆ ๆ ๆ
* เช่นเดียวกับ DOHOME ราคาหุ้นขยับขึ้นให้เห็นชัดแจ้ง โดยหุ้นยืนปิดที่ระดับ 23.60 บาท บวกไป 1 บาท หรือขึ้นไป 4.42% ด้วยมูลค่าการซื้อขาย 635 ล้านบาท เบื้องต้นมุ่งไปประเด็นผลการดำเนินงานปี 2564 ออกมากำไรสุดปังโกยไปมากถึง 1.82 พันล้านบาท เพิ่มขึ้น 150.19% เทียบจากปีก่อน 727 ล้านบาท แรงหนุนด้วยยอดขายเพิ่มขึ้นไม่ว่าจากสาขาเดิม-ใหม่เติบโตอย่างก้าวกระโดด อีกทั้งโบรกฯ ชี้ไตรมาส 1/2565 จะฟื้นตัวดีขึ้นอีก เดี๊ยนดูแล้วราคาหุ้นมีโอกาสกลับไปทดสอบเป้า 31 บ. พะเจ้าค่ะ
* เหมือนกับกรณีของ MAJOR ไม่น้อยหน้าเช่นกัน ราคาหุ้นปรับตัวขึ้นมายืนที่ระดับ 20.80 บาท บวกไป 0.60 บาท หรือขึ้นไป 2.97% ด้วยมูลค่าการซื้อขาย 301 ล้านบาท บอกเลยทำผลงานปี 2564 ไม่ธรรมดา…นะจ๊ะสิบอกให้ พลิกกลับมามีกำไร 1.58 พันล้านบาท เทียบจากปีก่อนขาดทุนสุทธิ 527 ล้านบาท การเพิ่มขึ้นอาจไม่ใช่มาจากธุรกิจหลัก ซึ่งเป็นการบุ๊กกำไรพิเศษขายเงินลงทุน SF นั่นเอง แต่ “โมนิก้า” ไม่วอรี่ เชื่อว่าหากโควิดคลี่คลาย ธุรกิจหนัง-เครื่องดื่มและขนมขบเคี้ยว เป็นตัวขับเคลื่อนแน่เจ้าค่ะ
* สอดคล้องไปกับ BCP มาเหนือเมฆ ราคาหุ้นปรับตัวขึ้นปิดที่ระดับ 30.75 บาท บวกไป 1.25 บาท หรือขึ้นไป 4.24% ด้วยมูลค่าการซื้อขาย 417 ล้านบาท สะท้อนหลังบริษัทฯ ประกาศงบปี 2564 พลิกกลับมาเป็นกำไรอีกครั้ง 7.62 พันล้านบาท เทียบจากปีก่อนขาดทุนสุทธิ 6.97 พันล้านบาท โดยผลงานที่โดดเด่นจากธุรกิจการกลั่น และธุรกิจ E&amp;P ตัวชูโรง อย่างไรก็ดีจู่ ๆ แถมใจป้ำจ่ายเงินปันผลหุ้นละ 1 บาท ขึ้น XD 2 มี.ค. 2565 “โมนิก้า” ดูแล้วว่าจะทำให้บางจากกลับมามีเสน่ห์อีกครั้งนะจ๊ะ
* ปิดท้ายกันด้วย INSET โชว์ผลงานได้เข้าเป้า สำหรับปี 2564 ฟาดกำไร 171 ล้านบาท เพิ่มขึ้น 26.67% เทียบกับปีก่อน 135 ล้านบาท บอกเลยว่าสร้างสถิติสูงสุดใหม่ นับตั้งแต่จัดตั้งบริษัทฯ รับรู้โครงข่ายโทรคมนาคมรองรับ 5G ตัวช่วยผลักดันเต็มสูบ พ่วงจ่ายปันผลหุ้นละ 0.17 บาท ขึ้น XD 9 มี.ค. 2565 ผลลัพธ์ยังราคาหุ้นที่ล่าสุดขึ้นมาปิดที่ระดับ 5.75 บาท บวกไป 0.10 บาท หรือขึ้นไป 1.77% ด้วยมูลค่าการซื้อขาย 222 ล้านบาท “โมนิก้า” มองเป็นจังหวะเข้าเก็งกำไร เพราะเป้าปี 2565 รายได้เติบโต 15-20% อีกจ้า ๆ ๆ ๆ